RAPPORT TAL-KUMMISSJONI LILL-PARLAMENT EWROPEW U LILL-KUNSILL Is-seba' rapport tal-Kummissjoni dwar il-funzjonar tal-arranġamenti ta' spezzjonar għar-riżorsi proprji tradizzjonali (2010-2012) (l-Artikolu 18(5), tar-Regolament tal-Kunsill (KE, Euratom) Nru 1150/2000 tat-22 ta' Mejju 2000) /* COM/2013/0829 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL Is-seba' rapport tal-Kummissjoni dwar il-funzjonar tal-arranġamenti ta' spezzjonar għar-riżorsi proprji tradizzjonali (2010-2012) (l-Artikolu 18(5), tar-Regolament tal-Kunsill (KE, Euratom) Nru 1150/2000 tat-22 ta' Mejju 2000) 1. Introduction Il-Kummissjoni telenka regolarment rapport għall-Parlament Ewropew u għall-Kunsill dwar it-tħaddim tas-sistema ta' spezzjoni għar-riżorsi proprji tradizzjonali (RPT)[1]. L-ispezzjoni tar-RPT hija msejsa fuq id-Deċiżjoni tal-Kunsill 2007/436/KE, Euratom tas-7 ta' Ġunju 2007[2], ir-Regolament tal-Kunsill Nru 1150/2000 tat-22 ta' Mejju 2000[3] u r-Regolament tal-Kunsill Nru 1026/1999 tal-10 ta' Mejju 1999[4]. || Riżorsi proprji tradizzjonali (RPT): dazji doganali u agrikoli fuq prodotti importati minn pajjiżi terzi, flimkien ma' imposti fuq iz-zokkor. Matul il-perjodu 2010-2012 kienu saru disponibbli iktar minn EUR 48,8 biljun (netti). || Dan ir-rapport, is-seba’ ta’ dan it-tip, jiddeskrivi u janalizza t-tħaddim tas-sistema ta’ spezzjoni għar-RPT għall-perjodu li jkopri mill-2010 sal-2012. Dan jiddeskrivi l-ispezzjonijiet tal-miżuri tal-Kummissjoni matul dan il-perjodu, jivvaluta l-miżuri mwettqa u jislet il-konklużjonijiet[5]. Ir-rapport jiddeskrivi wkoll is-segwitu finanzjarju, ġuridiku u regolatorju ta' dawn l-ispezzjonijet. L-Anness 1 ma' dan ir-rapport jiddeskrivi l-għanijiet tal-kontrolli u kif taħdem is-sistema ta' spezzjoni fil-livell tal-UE. 2. Spezzjoni mill-Kummissjoni fl-2010-2012 L-ispezzjonijiet fuq il-post tal-Kummissjoni huma msejsa fuq metodoloġija preċiża bl-għan li tivverifika li l-proċeduri huma konsistenti mal-istandards tal-UE. Dawn huma ppjanati bħala parti minn programm ta' spezzjoni annwali li fih għadd ta' suġġetti li jridu jiġu spezzjonati fi Stati Membru wieħed jew iktar. Huma jitwettqu bl-użu ta’ proċeduri standardizzati għall-ispezzjonijiet kollha u jinvolvu l-użu ta’ strumenti ta’ awditjar imfassla apposta, jiġifieri kwestjonarji mibgħuta lill-Istati Membri bil-quddiem u listi ta’ verifika li jintużaw fuq il-post. Dan huwa sabiex jiġi żgurat li l-ispezzjonijiet jitwettqu u li r-rapporti jiġu abbozzati b’mod konsistenti. 2.1. Riżultati ewlenin tal-ispezzjonijiet Matul il-perjodu 2010-2012[6], il-Kummissjoni wettqet 94 spezzjoni skont l-Artikolu 18 tar-Regolament Nru 150/2000. Sitta minn dawn l-ispezzjonijiet twettqu skont l-approċċ tal-Arranġamenti ta' Verifika Konġunti[7]. Mit-372 sejba li ġew notati, 120 minnhom kellhom impatt finanzjarju dirett (32,2 %) u 125 minnhom impatt regolatorju (33,6 %). Il-Kummissjoni ħadet il-miżuri xierqa biex issolvi l-konsegwenzi finanzjarji tas-sejbiet osservati. || 94 spezzjoni li żvelaw 372 sejba. L-approċċ ta' Verifika Konġunt: Tipi speċjali ta' spezzjoni konġunta li taħtha d-dipartimenti tal-awditjar intern ta' Stat Membru jwettqu eżerċizzju tal-awditjar skont metodu approvat mill-Kummissjoni. 2.1.1. Spezzjonijiet li jikkonċernaw kwistjonijiet doganali. Fl-2010, il-miżuri ta' spezzjonijiet li jikkonċernaw l-istrateġiji ta' spezzjoni doganali nazzjonali komplew f'dawk l-Istati Membri li fihom dawn kienu għadhom ma sarux qabel l-2010. Huma kienu maħsuba biex jivverifikaw li l-Istati Membri kienu introduċew strateġija ta' spezzjoni doganali għar-RPT li tkun globali, effiċjenti u effettiva, flimkien ma' strutturi u proċeduri xierqa biex l-interessi finanzjarji tal-UE jkunu jistgħu jitħarsu permezz ta' verifiki doganali effettivi msejsa fuq l-analiżi tar-riskju. Nuqqasijiet osservati fiż-żmien tal-approvazzjoni doganali kif ukoll matul il-kontrolli ta’ wara r-rilaxx kellhom jiġu rrimedjati u kellhom jittieħdu miżuri meħtieġa għat-titjib u l-effettività tal-kontrolli doganali. Tħejja rapport tematiku mid-Direttorat Ġenerali għall-baġit dwar l-istrateġija tal-kontroll doganali fl-Istati Membri li ġie ppreżentat lill-Istati Membri fil-Kumitat Konsultattiv dwar ir-Riżorsi Proprji (KKRP) fis-7 ta’ Lulju 2011 u lill-Grupp ta' Politika Doganali (GPD)[8] fit-30 ta’ Ġunju 2011. Ir-riżultati tal-ispezzjonijiet imwettqa fl-2009 u l-2010 wrew li b’mod ġenerali l-Istati Membri kienu għamlu sforzi lejn l-iżviluppi ta’ strateġiji ta’ kontroll doganali biex ikunu konformi mar-rekwiżiti tal-leġiżlazzjoni u biex jipprovdu ħarsien għall-interessi finanzjarji tal-UE. Madankollu, 163 sejba ġew ikkomunikati lill-Istati Membri, inklużi kwistjonijiet ta’ konformità u talbiet għat-titjib tal-proċeduri ta’ kontroll tagħhom. Il-biċċa l-kbira tas-sejbiet kienu jew huma fil-proċess li jiġu indirizzati, b’indikazzjoni lill-Istati Membri biex itejbu s-sistemi ta’ kontroll doganali tagħhom. Fl-2010, l-2011 u l-2012 l-ispezzjonijiet dwar il-ġbir ta’ dazji antidumping u kumpensatorji wrew li fil-maġġoranza tal-Istati Membri l-ġbir ta’ dawn id-dazji u l-istrateġija ta’ kontroll relatata kienu konformi mal-leġiżlazzjoni tal-UE u mal-ħtieġa li jiġi żgurat ħarsien adegwat tal-interessi finanzjarji tal-UE. Madankollu, ġew identifikati nuqqasijiet f’xi Stati Membri dwar il-kontabilità ta’ dazji proviżorji li jsiru definittivi u li jikkonċernaw l-analiżi tar-riskju. Il-Kummissjoni talbet l-Istati Membri kkonċernati biex isibu rimedju malajr għas-sitwazzjoni. Fl-2011 spezzjonijiet dwar il-proċedura tar-rilaxx, żvelat nuqqasijiet prinċipali fir-rigward tal-ġestjoni u l-kontroll ta’ din il-proċedura. Dawn l-ispezzjonijiet imxew fuq sejbiet li saru mill-Kummissjoni u mill-Qorti Ewropea tal-Awdituri fis-snin ta’ qabel u kienu intiżi biex jevalwaw il-konformità mal-leġiżlazzjoni tal-UE u biex jiddeterminaw jekk l-interessi finanzjarji tal-UE kinux protetti b’mod adegwat. Tħejja rapport tematiku dwar dan is-suġġett mid-Direttorat Ġenerali għall-Baġit li ġie ppreżentat lill-KKRP fis-6 ta’ Diċembru 2012 u lill-GPD fit-12 ta’ Diċembru 2012. Dan wera li l-Istati Membri kienu għamlu sforz biex jintroduċu notifiki elettroniċi u dikjarazzjonijiet doganali u biex jirrivalutaw u jadattaw awtorizzazzjonijiet qodma għal rekwiżiti ġuridiċi ġodda. Dan il-proċess kien serva biex jindirizza ħafna mis-sejbiet li kienu ġew identifikati qabel. Madankollu, xi kwistjonijiet xorta kienu jirrikjedu attenzjoni speċjali. L-ispezzjonijiet tal-2011 f’erba’ Stati Membri dwar l-informazzjoni tariffarja vinkolanti (ITV) inġenerali wrew livell għoli ta’ konformità mal-leġiżlazzjoni tal-UE. Instabu dgħufijiet kbar fir-rigward tal-irkupru wara r-rilaxx ta’ RPT fil-każ ta’ annullament ta’ ITV jew in-nuqqas ta’ strateġiji ta’ kontroll biex jivverifikaw l-użu ta’ perjodi ta’ konċessjoni. L-ispezzjonijiet fl-2012 f’21 Stat Membru dwar it-tranżitu fl-UE kienu ġġustifikati bl-għadd kbir ta’ nuqqasijiet misjuba fl-2006 waqt l-ispezzjonijiet dwar l-istess suġġett u mil-livell ta’ frodi żvelat f’dan il-qasam. Il-Kummissjoni sabet li s-sitwazzjoni tjiebet f’ħafna mill-Istati Membri, partikolarment fir-rigward tal-monitoraġġ (inkluż il-monitoraġġ finanzjarju) ta’ operazzjonijiet ta’ tranżitu mhux rilaxxati fil-limiti taż-żmien. Ġew innutati dgħufijiet dwar il-kalkolu tal-garanzija li tkopri l-moviment ta’ tranżitu, il-kontenut tad-dikjarazzjonijiet ta’ tranżitu u l-għadd ta’ kontrolli mwettqa fuq movimenti ta’ tranżitu u fuq konsenjaturi awtorizzati u destinatarji. Qed jitħejja rapport tematiku dwar dan is-suġġett mid-Direttorat Ġenerali għall-baġit u jrid jiġi ppreżentat lill-KKRP fil-5 ta’ Diċembru 2013. || Proċedura ta’ rilaxx lokali: Il-proċedura li tippermetti li tiġi ddikjarata l-merkanzija mingħajr id-dejta jew id-dokumenti kollha meħtieġa u/jew mingħajr il-bżonn li l-merkanzija tiġi ppreżentata lill-uffiċċju doganali. Is-sitwazzjoni mbagħad trid tiġi rregolarizzata. ITV: Informazzjoni bil-miktub maħruġa mill-awtoritajiet doganali dwar il-klassifika ta’ merkanziji fin-nomenklatura magħquda jew nomenklatura derivata minnhom, bħal dik tat-TARIC. Perjodu ta’ konċessjoni: Perjodu ta’ użu estiż ta’ ITV invalida mogħti taħt ċerti kondizzjonijiet mill-awtoritajiet doganali. It-tranżitu fl-UE: il-proċedura tippermetti l-moviment liberu ta' merkanziji ta' pajjiżi terzi ħielsa mid-dazji u minn imposti bejn żewġ punti fit-territorju tal-UE. Tranżitu mhux ikklerjat: moviment ta' tranżitu li għalih ma hemm l-ebda evidenza li l-merkanziji waslu fid-destinazzjoni tagħhom. F'dan il-każ, id-dazji u t-taxxi jridu jiġu rkuprati. 2.1.2. Spezzjonijiet relatati ma' kwistjonijiet ta' kontabilità. Il-ġestjoni tal-kont separat hija kwistjoni rikorrenti fl-ispezzjoni għall-Kummissjoni fl-Istati Membri kollha[9]. Dan il-kont jirrappreżenta sors rikk ta' informazzjoni dwar kif l-amministrazzjonijiet jwettqu r-responsabbiltajiet tagħhom rigward il-ġestjoni tar-RPT (l-istabbiliment ta' intitolamenti, il-ġestjoni ta' garanziji, il-monitoraġġ tal-irkupru, il-kanċellazzjonijiet, ir-rinunzja għal dejn irrekuperabbli). L-ispezzjonijiet f'dan il-qasam matul il-perjodu 2010-2012 kkonfermaw li l-parti l-kbira tal-iżbalji kienu ta' darba u li l-iżbalji sistematiċi kienu eċċezzjonali. L-Istati Membri assumew il-konsegwenzi finanzjarji li rriżultaw mis-sejbiet osservati. L-ispezzjonijiet tal-Kummissjoni kkonfermaw li s-sitwazzjoni globali kienet qed titjieb bis-saħħa tal-pressjoni li ġabu magħhom l-ispezzjonijiet tal-Kummissjoni u tal-introduzzjoni fil-parti l-kbira mill-Istati Membri ta' għodda tal-informatika fil-qasam tad-dwana u/jew tal-kontabilità li jippermettu r-riskju ta’ żbalji ta’ darba biex jitnaqqsu. Twettqu miżuri ta’ spezzjonar aktar komprensivi f’seba’ (7) Stati Membri biex jevalwaw is-sistemi ta’ ġbir tar-RPT tagħhom. Is-sejbiet tal-ispezzjonijiet wasslu għall-konklużjoni ġenerali li l-Istati Membri kienu installaw sistemi ta' ġbir xierqa, anki jekk żvelaw għadd ta' żbalji strutturali u ta' darba. Ingħatat attenzjoni speċjali lis-sistema tar-RPT fil-Belġju billi feġġew xi dubji dwar l-affidabilità tal-approvazzjoni doganali Belġjana u l-proċeduri tal-kontabilità u għalhekk tal-korrettezza tal-ammonti tar-RPT li l-Belġju ttrasferixxa lill-baġit tal-UE. Waqt li kkunsidra dawn id-dubji, id-Direttur Ġenerali għall-Baġit għamel riżerva fid-Dikjarazzjonijiet ta’ Assigurazzjoni tiegħu fir-Rapporti ta’ Attività Annwali għall-2011 u l-2012. Il-Kummissjoni ddedikat bosta spezzjonijiet fuq il-post u talbet għal azzjoni inkluż it-tisħiħ ta' kontrolli interni u ta' awditjar estern fuq skala sħiħa tas-sistema kontabilistika. Il-linja meħuda mill-Kummissjoni ġiet aċċettata mill-awtoritajiet Belġjani u ġie kummissjonat eżerċizzju tal-awditjar estern estensiv, li l-implimentazzjoni tiegħu beda fis-17 ta’ Jannar 2013. Dan l-eżerċizzju tal-awditjar għandu jiġi ffinalizzat fl-2013, u r-riżultati tiegħu se jiġu riveduti qabel kwalunkwe tneħħija potenzjali tar-riżerva tad-Direttur Ġenerali. Barra minn hekk, twettqu għadd ta' miżuri ta' spezzjoni biex jeżaminaw kif l-Istati Membri jittrattaw l-ammonti irrekuperabbli tar-RPT. Ġew identifikati nuqqasijiet prinċipali (ammonti li għalihom ma kinitx ġustifikata rinunzja, ammonti mhux rappurtati lill-Kummissjoni eċċ). Uħud minnhom kellhom konsegwenzi finanzjarji. || L-Istati Membri jdaħħlu RPT f’wieħed minn żewġ kontijiet: - il-kont normali għal ammonti rkuprati jew garantiti (dawn l-ammonti jitħallsu lill-baġit tal-UE) - il-kont separat għal ammonti li ma ġewx irkuprati jew ammonti garantiti li ġew kontestati. Sistema ta’ ġbir tar-RPT: Is-sistemi u l-proċeduri kollha introdotti mill-Istati Membri biex jiżguraw li r-RPT huma stabbiliti, mdaħħla fil-kont, irkuprati u mħallsa. Kull ammont li huwa irrekuperabbli jitneħħa mill-kont separat. L-ammont irid isir disponibbli (mħallas) lill-Kummissjoni ħlief jekk dan ma jkunx jista' jiġi rkuprat f'każijiet ta' forza maġġuri jew għal raġunijiet li ma jistgħux jiġu attribwiti lill-Istat Membru (rinunzja). 2.2. Segwitu għall-miżuri ta' spezzjoni tal-Kummissjoni 2.2.1. Aspetti regolatorji Meta jiġu identifikati difetti jew nuqqasijiet fir-regolamenti nazzjonali jew dispożizzjonijiet amministrattivi waqt l-ispezzjonijiet, l-Istati Membri jintalbu jieħdu l-miżuri meħtieġa, inklużi miżuri leġiżlattivi jew regolatorji, biex iġibuhom konformi mar-rekwiżiti tal-UE. Dawn l-emendi huma riżultat importanti tal-ispezzjonijiet tal-Kummissjoni. Barra minn hekk, is-sejbiet huma sors essenzjali ta' informazzjoni fir-rigward tal-problemi li jiltaqgħu magħhom l-Istati Membri fl-applikazzjoni tar-regolamenti doganali u l-impatt tagħhom fuq ir-RPT. 2.2.2. Ir-riżultat tat-tilwim Xi punti fir-regoli joħolqu nuqqas ta' qbil bejn l-Istati Membri u l-Kummissjoni, li l-unika għażla tagħha hija li tibda proċedura ta' ksur (l-Artikolu 258 tat-Trattat dwar il-Funzjonament tal-Unjoni Ewropea). Fil-31 ta’ Diċembru 2012 żewġ każijiet kienu jinsabu f’diversi fażijiet tal-proċedura ta’ ksur. Matul il-perjodu 2010-2012, il-Qorti Ewropea tal-Ġustizzja, wara proċeduri ta' ksur mibdija mill-Kummissjoni, tat bosta sentenzi importanti. Fejn kien meħtieġ, l-Istati Membri kkonċernati kellhom jassumu l-konsegwenzi finanzjarji. Għal xi wħud minn dawn is-sentenzi, il-konsegwenzi finanzjarji għadhom fil-proċess li jiġu evalwati jew imħallsa. Fis-sentenzi tagħha tas-17 ta’ Ġunju 2010[10], l-1 ta’ Lulju 2010[11], u s-7 ta’ April 2011[12], il-Qorti kkonfermat il-pożizzjoni tal-Kummissjoni dwar il-konsegwenzi ta’ dewmien biex jiddaħħlu dazji doganali pendenti fil-kontijiet f’każijiet ta’ rkupru ta’ wara r-rilaxx jew meta l-awtoritajiet tal-pajjiż terz esportatur jinfurmawha li l-prodotti esportati mhumiex eliġibbli għal trattament preferenzjali u li ċ-ċertifikati ta' moviment inħarġu ħażin. Fis-sentenza tagħha tas-17 ta’ Marzu 2011[13], il-Qorti kkonfermat il-pożizzjoni tal-Kummissjoni waqt li indikat li, billi b’mod sistematiku aċċettaw id-dikjarazzjonijiet doganali għar-rilaxx għal ċirkolazzjoni ħielsa ta’ banana friska filwaqt li l-awtoritajiet doganali kienu jafu jew kien messhom raġonevolment jafu li l-piż iddikjarat tal-banana ma kienx jikkorrispondi għall-piż reali tagħhom, l-awtoritajiet doganali konċernati ma kinux konformi mal-leġiżlazzjoni doganali tal-UE. L-Istat Membru għandu f’tali sitwazzjoni jikkumpensa għat-telf tar-RPT. Fis-sentenza tagħha tat-8 ta’ Lulju 2010[14], il-Qorti kkonfermat ukoll il-pożizzjoni tal-Kummissjoni u ddikjarat li meta n-nuqqas tal-istabbiliment (fil-ħin) jew il-ġbir tar-RPT jinħoloq minħabba mġiba illegali ta’ uffiċjali tad-dwana, dan in-nuqqas għandu jiġi attribwit lill-Istat Membru li għalih jappartjenu l-uffiċjali tad-dwana. F’sitwazzjoni bħal din l-Istat Membru għandu jikkumpensa t-telf tar-RPT u imgħax għal ħlas tard ikun jibda mid-data li r-RPT kellhom isiru disponibbli lill-Kummissjoni, li kieku dawn kienu stabbiliti kif suppost fir-rigward tat-tiġrib tad-dejn doganali. || Dħul fil-kontijiet: Id-dħul tad-dazji fir-reġistri ta' kontabilità doganali. Trattament Preferenzjali Il-miżuri preferenzjali tat-tariffi li hemm fil-ftehimiet konklużi mill-UE jew adottati unilateralment minnha għal prodotti li joriġinaw mill-pajjiż benefiċjarju. Ċertifikat ta' moviment: Evidenza dokumentata tal-oriġini. Li tagħmel disponibbli: il-ħlas attwali lill-Kummissjoni. 2.2.3. Aspetti finanzjarji Matul il-perjodu ta’ referenza (2010-2012) tħallsu intitolamenti addizzjonali li jammontaw għal aktar minn EUR 249 miljun[15]lill-Kummissjoni wara l-osservazzjonijiet magħmula fir-rapporti tal-ispezzjonijiet tagħha u f’attivitajiet ta’ spezzjoni oħrajn u bħala riżultat tas-segwitu tagħha tas-sejbiet tal-Qorti tal-Awdituri u d-deċiżjonijiet tal-Qorti tal-Ġustizzja dwar il-proċeduri ta’ ksur tar-RPT[16]. Intalbu wkoll l-interessi fuq ħlas tard f'każijiet ta' dewmien fid-disponibilità tar-RPT. L-interessi għall-ħlas tard imħallsa mill-Istati Membri kienu jammontaw għal aktar minn EUR 484,5 miljun[17]. 2.3. Miżuri tal-Kummissjoni għat-titjib tal-irkupru tar-riżorsi proprji tradizzjonali Barra mill-ispezzjonijiet fuq il-post fl-Istati Membri, il-Kummissjoni għandha bosta mezzi oħra li jippermettulha li tissorvelja l-irkupru tar-RPT. L-użu xieraq ta' dawn il-mezzi jippermetti wkoll li jissaħħaħ b'mod effiċjenti dan l-irkupru. 2.3.1. L-eżaminar tal-intitolamenti irrekuperabbli li ġew kanċellati L-Istati Membri jridu jieħdu l-miżuri meħtieġa biex jagħmlu disponibbli r-RPT, ħlief fil-każijiet fejn l-irkupru tagħhom huwa impossibbli minħabba raġunijiet ta' forza maġġuri jew minħabba raġunijiet li ma jkunux tort tagħhom (l-Artikolu 17(2) tar-Regolament Nru 1150/2000). Skont ir-regoli tal-UE, il-Kummissjoni biss tista' tillibera Stat Membru mill-obbligu tiegħu li jagħmel disponibbli ammont irrekuperabbli li jkun iktar minn EUR 50 000. Fir-rigward tal-ammonti li jkunu inqas minn dan il-limitu, l-Istati Membri stess jiddeċiedu (mingħajr preġudizzju għal spezzjonijet fuq il-post imwettqa mill-Kummissjoni) jekk il-kondizzjonijiet għar-rinunzja kinux soddisfati. Biex jgħin lill-Istati Membri jieħdu d-deċiżjoni tagħhom, ġie kkomunikat dokument (Kompendju) lill-membri tal-KKRP li jagħti ħarsa ġenerali dwar il-mod kif il-Kummissjoni vvalutat matul il-perjodu 1992-2012 jekk il-kundizzjonijiet għar-rinunzja ġewx soddisfati. It-talbiet kollha biex jinħelsu mill-obbligu li jitpoġġa għad-dispożizzjoni intitolament irrekuperabbli, għandhom jiġu trażmessi lill-Kummissjoni bl-użu ta’ bażi ta' dejta multilingwi msejħa WOMIS (Sistema ta’ Ġestjoni u Informazzjoni dwar it-Tħassir (Write-Off Management and Information System)) li bdiet topera fl-1 ta’ Jannar 2010. Din l-għodda ġiet stabbilita sabiex ikun hemm ġestjoni effiċjenti u sikura tat-talbiet mill-Istati Membri. || Talba ta' ezenzjoni mill-obbligu li intitolament irrekuperabbli jitpoġġa għad-dispożizzjoni wara li jkun tħassar: Il-proċedura li tippermetti lill-Kummissjoni tivverifika jekk l-intitolament huwiex irrekuperabbli għal raġunijiet attribwibbli lill-Istati Membri. F'każ li t-talba tiġi rifjutata, l-ammont irid jitħallas lill-Kummissjoni. L-eżaminar mill-Kummissjoni tal-każ irrappurtat għandu l-għan li jevalwa l-grad ta' diliġenza muri mill-Istat Membr fl-eżekuzzjoni tal-operazzjonijiet ta' rkupru. Matul il-perjodu 2010-2012, intbagħtu 424 talba għal rinunzja li jinvolvu ammont gross ta’ aktar minn EUR 114-il miljun. Fit-tweġiba għat-talbiet eżaminati waqt dan il-perjodu (każijiet pendenti u każijiet ġodda), il-Kummissjoni tat 395 rinunzja, li jinvolvu aktar minn EUR 153 miljun. Min-naħa l-oħra, ir-rinunzja ġiet miċħuda għal 268 talba li jinvolvu aktar minn EUR 90 miljun (gross) li għandhom ikunu disponibbli mill-Istati Membri kkonċernati. Il-Kummissjoni kellha titlob għal iktar informazzjoni fi kważi terz tat-talbiet eżaminati. 2.3.2. It-trattament tal-iżbalji ta' l-istabbiliment li jwassal għat-telf tar-riżorsi proprji tradizzjonali Fis-sentenza tagħha tal-15 ta' Novembru 2005[18], il-Qorti kkonfermat il-pożizzjoni tal-Kummissjoni u għarfet li l-obbligu tal-Istat Membru li jistabbilixxi l-intitolament tal-UE għar-RPT (u li jpoġġihom għad-dispożizzjoni) jibda malli l-kondizzjonijiet stabbiliti fir-regolamenti doganali jintlaħqu. Għalhekk mhuwiex meħtieġ li l-istabbiliment jitwettaq fil-fatt. Billi l-Istati Membri huma ħielsa mill-obbligu tagħhom li jagħmlu r-RPT disponibbli biss f'każijiet ta' forza maġġuri jew jekk ikun impossibbli li l-ammont jiġi rkuprat għall-raġunijiet li mhumiex attribwibbli lilhom, huma jkollhom għalhekk jassumu l-konsegwenzi finanzjarji tal-iżbalji li jkunu għamlu. Fuq il-bażi ta' din il-każistika, il-Kummissjoni segwiet l-iżbalji amministrattivi magħmula mill-Istati Membri kontra l-interessi finanzjarji tal-UE matul il-perjodu 2010-2012 (spezzjonijiet fuq il-post, rapporti dwar ħlas mill-ġdid nazzjonali jew deċiżjonijiet ta' remissjoni msejsa fuq żball amministrattiv, eċċ). Permezz ta' dan is-segwitu, il-Kummissjoni talbet lill-Istati Membri biex ipoġġu għad-dispożizzjoni l-ammont ta' kważi EUR 88 miljun (gross) matul il-perjodu 2010-2012. B'konsegwenza tas-sentenza tat-8 ta’ Lulju 2010 kif imsemmi f’2.2.2 hawn fuq, l-imgħax fuq ħlas tard għandu issa jiġi kkalkolat mid-data li fiha l-ammont kellu jsir disponibbli kieku ma kien sar l-ebda żball amministrattiv. 2.3.3. Il-bażi tad-dejta OWNRES Skont ir-Regolament Nru 1150/2000, l-Istati Membri jridu jibagħtu lill-Kummissjoni informazzjoni dwar każijiet ta' frodi u irregolaritajiet li jinvolvu intitolamenti ta' iktar minn EUR 10 000. Din l-informazzjoni hija kkomunikata permezz tal-bażi tad-dejta OWNRES. Din il-bażi tad-dejta tipprovdi lill-Kummissjoni bl-informazzjoni li teħtieġ biex timmonitorja l-irkupru u tħejji l-ispezzjonijiet tagħha fuq il-post. Id-dejta kkomunikata hija wkoll użata għal diversi analiżi mill-Uffiċċju Kontra l-Frodi (OLAF). 2.4. Il-miżuri ta' monitoraġġ għall-pajjiżi aderenti Bi tħejjija għall-adeżjoni tal-Kroazja, il-Kummissjoni għamlet żjarat ta' monitoraġġ, speċifikament imfassla għar-RPT fl-2010, l-2011 u l-2012. Dawn iż-żjarat ta' monitoraġġ kif ukoll l-eżerċizzji ta' simulazzjoni ta' kontabilità ppermettew lill-Kummissjoni li tikseb grad raġjonevoli ta' żgurar tal-ħila amministrattiva tal-Kroazja fl-applikazzjoni tagħha tal-acquis fir-rigward tar-RPT. 3. Valutazzjoni tal-arranġamenti tal-ispezzjonijiet Bħal fis-snin preċedenti s-sejbiet li saru matul il-perjodu 2010-2012 jikkonfermaw il-benefiċċju li tista’ tieħu l-Kummissjoni mill-arranġamenti ta' spezzjonijiet tar-RPT. Fir-rapporti annwali tagħha l-Qorti Ewropea tal-Awdituri sabet li dawn l-arranġamenti kienu effettivi. L-impatti finanzjarji tal-ispezzjonijiet jidhru biċ-ċar, madankollu, din mhijiex l-unika raġuni għall-kontrolli. L-għan ewlieni ta' dawn l-ispezzjonijiet varji hu li jiżgura li l-baġit tal-UE jkun iffinanzjat b'mod xieraq f'dak li għandu x'jaqsam mar-RPT. Permezz tal-informazzjoni kollha miġbura mill-Istati Membri, l-ispezzjonijiet jistgħu wkoll itejbu l-konformità mar-regoli tal-UE u anki jinfluwenzaw il-proċess ta' titjib tar-regoli sabiex l-interessi finanzjarji tal-UE jitħarsu aħjar. Fis-27-28 ta’ Ottubru 2011 sar seminar f'Berlin dwar l-ispezzjonijiet tar-RPT biex jiġi diskuss mal-Istati Membri kif qed jiffunzjonaw l-ispezzjonijiet tar-RPT u kif dawn jistgħu jiġu żviluppati fil-ġejjieni. Fuq il-bażi tal-konklużjonijiet imfassla, ittieħdu miżuri biex titjieb it-tħejjija tal-ispezzjonijiet (l-aġenda, il-mili tal-kwestjonarju ta’ qabel l-ispezzjoni, il-komunikazzjoni tal-lista ta' kontroll tal-ispezzjoni eċċ.). Barra minn hekk, waqt it-tħejjija tal-programm ta' spezzjoni annwali, l-Istati Membri issa huma mistiedna jipproponu suġġetti għall-ispezzjoni. Fl-aħħar nett ġie deċiż li tittieħed azzjoni biex jissaħħu l-kontrolli/eżerċizzji ta' awditjar imwettqa mill-Istati Membri dwar ir-RPT li l-Kummissjoni tista' tkun assoċjata magħhom skont l-Artikolu 18(2) tar-Regolament Nru 1150/2000. F’dan ir-rigward ġie stabbilit Grupp ta’ Proġett fl-2012 skont il-kunċett tal-Programm ta’ Azzjoni għad-Dwana 2013 u li fih 13-il Stat Membru huma rappreżentati. Il-grupp huwa mistenni li jiżviluppa rakkomandazzjonijiet għal għanijiet komuni u strumenti ta’ awditjar għal servizzi interni ta’ awditjar (jew servizzi ta' spezzjonijiet tar-RPT) tal-amministrazzjonijiet doganali sabiex tissaħħaħ ir-responsabbiltà tal-Istati Membri f'li jwettqu huma stess l-ispezzjonijiet tar-RPT. Il-konklużjonijiet tal-grupp u r-rakkomandazzjonijiet għandhom jiġu ppreżentati lill-membri kollha tal-KKRPsa tmiem l-2013. 4. Konklużjoni Ir-riżultati rreġistrati mill-2010 sal-2012 juru li l-ispezzjonijiet tal-Kummissjoni tar-RPT u s-segwitu sistematiku tan-nuqqasijiet osservati huma meħtieġa. Dan ħareġ fil-konformità mtejba mad-disposizzjonijiet tal-UE kif ukoll permezz tal-impatt finanzjarju (l-ammont nett addizzjonali disponibbli għall-baġit tal-UE kien ta’ madwar EUR 733,5 miljun). Din l-attività fl-ispezzjoni tiżgura ugwaljanza fit-trattament bejn l-Istati Membri kemm fl-applikazzjoni tar-regoli doganali u kontabilistiċi kif ukoll fil-protezzjoni tal-interessi finanzjarji tal-UE. Għalhekk, fil-ġejjieni, il-Kummissjoni beħsiebha: · Tkompli bir-rwol tagħha fir-rigward tal-ispezzjonijiet fuq il-post; · Tkompli ssaħħaħ il-monitoraġġ tal-miżuri ta' rkupru fl-Istati Membri; · Tkompli tissorvelja l-pajjiżi aderenti; · Ssaħħaħ il-ħila u r-rieda tal-Istati Membri biex iwettqu spezzjonijiet tar-RPT huma stess. [1] L-Artikolu 18(5) tar-Regolament Nru 1150/2000. [2] ĠU L 163, 23.6.2007, p. 17 [3] ĠU L 130, 31.5.2000, pp. 1-9, emendat bir-Regolament tal-Kunsill Nru 105/2009 tas-26 ta' Jannar 2009 (ĠU L 36, 5.2.2009, p. 1). [4] ĠU L 126, 20.5.1999, p. 1 [5] Ir-rapport jiffoka fuq il-kontrolli li saru mill-Istituzzjonijiet tal-UE (il-Kummissjoni u l-Qorti tal-Awdituri). Ma jkoprix il-kontrolli li saru mill-Istati Membri li r-riżultati tagħhom huma ppubblikati fir-rapport annwali mfassal skont l-Artikolu 325 tat-Trattat dwar il-Funzjonament tal-Unjoni Ewropea. [6] Ara l-Anness 2 għall-analiżi tas-suġġetti ta' spezzjoni bejn l-Istati Membri. [7] Spezzjonijiet imwettqa fid-Danimarka, fil-Pajjiżi l-Baxxi u fl-Awstrija. Il-Pajjiżi l-Baxxi waqqfu l-parteċipazzjoni tagħhom mill-2012 ’il quddiem. [8] Id-Diretturi Ġenerali tal-amministrazzjonijiet Doganali nazzjonali huma membri ta’ dan il-GPD. [9] Kull żjara ta' spezzjoni tkopri din il-kwistjoni flimkien mal-kwistjoni prinċipali. [10] Il-Kawża C-423/08 [11] Il-Kawża C-442/08 [12] Il-Kawża C-405/09 [13] Il-Kawża C-23/10 [14] Il-Kawża C-334/08 [15] Inklużi aktar minn EUR 103 miljun relatati mas-segwitu tad-Deċiżjoni tal-Qorti ta’ 15/12/2009 dwar l-importazzjonijiet ta’ tagħmir militari, imsemmija fis-sitt rapport dwar l-arranġamenti tar-RPT (COM(2010)219). [16] Din iċ-ċifra ma tkoprix l-ammonti li ġew mitluba mill-Istati Membri iżda li għadhom mhumiex disponibbli. [17] Inklużi aktar minn EUR 302 miljun relatati mas-segwitu tad-Deċiżjoni tal-Qorti tal-15/12/2009 dwar l-importazzjonijiet ta’ tagħmir militari. [18] Il-kawża C 392/02 ANNESSI għar- RAPPORT MILL-KUMMISSJONI LILL-PARLAMENT EWROPEW U LILL-KUNSILL Is-seba' rapport mill-Kummissjoni dwar it-tħaddim tal-arranġamenti għall-ispezzjoni tar-riżorsi proprji tradizzjonali (2010 -2012) (Artikolu 18(5), tar-Regolament tal-Kunsill [KE, Euratom] Nru 1150/2000 tat-22 ta' Mejju 2000) ANNESS 1 1. L-għanijiet tal-ispezzjonijiet L-ispezzjonijiet fuq il-ġbir tar-RPT (Riżorsi Proprji Tradizzjonali) għandhom tliet għanijiet speċifiċi: · li jkun hemm opportunitajiet indaqs għal kulħadd bejn operaturi ekonomiċi, irrispettivament minn fejn il-prodotti jiġu rilaxxati mid-dwana fl-Unjoni Ewropea. Il-Kummissjoni għandha tara li r-regoli tal-Unjoni Ewropea jiġu applikati b'mod uniformi sabiex kwalunkwe funzjonament ħażin ma jwassalx għal tfixkil fil-kompetizzjoni; · li titjieb is-sitwazzjoni fejn jidħol l-irkupru. Il-Kummissjoni trid tara li l-Istati Membri jkunu konformi mar-responsabbiltajiet tagħhom fejn jidħol il-ġbir tar-RPT. L-għan huwa li jiġi żgurat li l-Istati Membri mhux biss jassumu r-responsabbiltajiet tagħhom fejn jidħol il-baġit tal-UE iżda wkoll li l-piż finanzjarju jinqasam b'mod korrett bejniethom; · li tiġi infurmata l-awtorità baġitarja Minn dak li nstab mill-ispezzjonijiet il-Kummissjoni tista' tiġġudika l-effettività u d-diliġenza tal-Istati Membri rigward il-ġbir tar-RPT, tieħu l-miżuri neċessarji biex tirranġa s-sitwazzjoni u fl-aħħar nett tirrapporta lill-awtorità baġitarja. 2. Kif titħaddem is-sistema ta' spezzjoni fil-livell tal-UE Ir-responsabilità għall-ġbir tar-RPT hija ddelegata lill-Istati Membri. Huma jassumu r-responsabilità biex jimplimentaw is-sistema u huma awtorizzati li jżommu, bħala spejjeż tal-ġbir, 25 % tal-ammonti kollha tar-RPT għad-dispożizzjoni tal-Kummissjoni[1]. L-Istati Membri huma mitluba jagħmlu l-verifiki huma nfushom u li jirrapportaw lill-Kummissjoni. Madankollu, il-fatt li jsiru dawn il-verifiki fuq livell nazzjonali ma jfissirx li l-Kummissjoni ma jkollhiex għalfejn teżerċita l-poteri tagħha f'dan il-qasam. Jeżistu diversi tipi ta' verifiki fi ħdan il-Kummissjoni sabiex tiġi ssorveljata s-sistema tal-kollezzjoni tar-RPT: verifiki tar-regolamenti, verifiki tad-dokumenti, u spezzjonijiet fuq il-post. Il-Kummissjoni hija wkoll mitluba twieġeb għall-osservazzjonijiet magħmula mill-Qorti tal-Awdituri li jinsabu fir-Rapport Annwali, fir-rapporti speċjali jew fl-ittri tar-riżultati preliminari, kif ukoll għat-talbiet li jsiru mill-Parlament Ewropew matul il-proċedura ta' kwittanza fejn tidħol l-implimentazzjoni tal-baġit. Il-Kummissjoni tiżgura li l-Istati Membri japplikaw ir-regolamenti tal-UE b'mod tajjeb u hi tirrapporta lill-awtorità baġitarja. || Tipi ta' verifiki Verifiki tar-Regolamenti: Verifiki fuq id-dispożizzjonijiet tal-Istati Membri dwar is-sistema għall-ġbir tar-RPT. Verifiki tad-dokumenti: Analiżi tad-dikjarazzjonijiet ta' kontabilità u ta' kull tip ta' dokument ta' kontabilità kif ukoll fajls mill-Istati Membri, inkluż applikazzjonijiet għall-eżenzjoni mill-obbligu li d-debiti irrevokabbli jsiru disponibbli. Spezzjonijiet fuq il-post: verifika tal-konformità ta' sistemi nazzjonali ma' leġislazzjoni tal-UE u ta' dokumenti sottostanti kemm mill-aspett kontabbli kif ukoll mill-aspett doganali. Dawn l-ispezzjonijiet isiru b'mod konġunt mal-Istati Membri kkonċernati jew inkella b'mod awtonomu. ANNESS 2 Suġġett tal-ispezzjoni || Stati Membri (SM) fejn saru żjajjar (perjodu bejn l-2010 u l-2012) Strateġija ta’ Verifika Doganali || BE, BG, DK, AT, RO Eżaminazzjoni ta' ħlasijiet lura u ta' każijiet individwali mdaħħla f'kont separat || spezzjoni f'DK, CY, LU, MT, AT 2 ispezzjonijiet f'EE, NL 3 spezzjonijiet f'BG, CZ, IE, LV, LT, HU, PL, PT, RO, SI, SK, FI, SE 4 spezzjonijiet f'EL, ES 5 spezzjonijiet f'BE, DE, IT 6 spezzjonijiet fi, FR, UK Ġestjoni ta' dejn irrekuperabbli || BE, DE, IE, EL, ES, FR, IT, PT, FI, SE, UK Ġestjoni ta' kontijiet normali u separati || BE, DE(2 spezzjonijiet), IE, FR, IT, NL, UK Spezzjoni tal-oġġetti suġġetti għal dazji ta' kontra d-dumping u dazji kompensatorji, u l-ġbir ta’ dawn id-dazji || l-iSM kollha minbarra LU, NL, RO Proċessar attiv || NL Proċedura ta’ rilaxx lokali || L-Istati Membri kollha minbarra l-BG, EE, EL, CY, MT, PT Informazzjoni tariffarja Vinkolanti || BE, DE, FR, UK Uffiċċju tal-awditjar intern || EL Rimbors/riemissjoni u nuqqas ta' rkupru ta’ dazji || DK, NL, AT Tranżitu tal-UE: || l-Istati Membri kollha minbarra DK, IE, CY, LU, MT, AT [1] Fil-Kunsill Ewropew tat-8 ta’ Frar 2013, ġie miftiehem li, mill-1 ta’ Jannar 2014, l-Istati Membri għandhom iżommu, bħala spejjeż tal-ġbir, 20 % tal-ammonti miġbura.